እዚ ከይተቐየረ ዝኾነ ይኹን ሚድያ ክዓቢ ኮነ ለውጢ ከምፅእ ስለዝኾነ፡ እዚ ክንቅይር ኢና ንሓስብ ነይርና። ስራሕ ክጅምር ከለኹ'ውን ኣብዚ ምርድዳእ ገይርና ኢና። በቲ ዘሎ ሕግን ኢዲቶርያል ፖሊስን ክምራሕ ዝኾነ ይኹን ዘይሕጋዊ ዝኾነ ኢድ ኣእታዊነት ጠጠው ክብል፡ ብኣውርኡ ድማ ተፀዋዕነቱ ንቤት ምኽሪ ስለዝኾነ፡ ቤት ምኽሪ ድማ ናይ ህዝቢ ተወካሊ ስለዝኾነ፡ ንሱ ክከታተለና፡ ክቆፃፀረና፡ ቦርድ ድማ ኣሎ በብሰለስተ ወርሑ መደባትና እናረእየ እናገምገመ፡ ክመርሕ ዝግበኦ ኣካል'ውን ኣሎ። መንግሰቲ'ውን ክሓልፈሉ ዝደልዮም መደባት፣ መልእኽታትን ኣንፈታትን ከቕርብ በዚ መሰረት ናይ ህዝብን መንግሰትን መራኸቢን ኮይኑ ክሰርሕ፡ ግን ድማ ብሕግን ሕግን፡ ብኢቶርያል ነፃነትን ክምራሕ እዩ ነይሩ እቲ ተበግሶ። ኣብ ከይዲ ግን እዚ ተግባራዊ ከኸውን ኣይከኣለን። ኣብ ዕለታዊ ስራሕትና ጣልቃ ምእታው ነይሩ። እዚ ንምንታይ ሓሊፉ፡ እዚ ንምንታይ ኣይሓለፈን፡ እዚ ንምንታይ ቀሪቡ እዚ ንምንታይ ቀርዩ፡ ዝብል ነገራት። ናይ ህዝቢ ፀገመናት ዘንፀባርቑ መደባትን መድረኻትን'ውን "ንምንታይ ሐዚ ከምኡ ይኸውን" ዝብሉ ፀቕጥታት በብግዚኡ የጋጥሙ ነይሮም። እዞም ፀቕጥታት እዚኦም፡ ብምይይጥ ንምፍታሕ ምስ ዝምልከቶም ብተደጋጋሚ ኣልዒልና ኢና ክሳኻዕ ኣይከኣለን። ቢቢሲ ትግርኛ፦ እቲ ዋና ኢዱ እናእተወ ዝሕምዙቕ ዝነበረ፡ ብሕጊ ዝተጣየሸ ኣካል ድዩ ወይስ መን እዩ ?
